CELEX: 32016R2222
Language: sk
Date: 2016-12-05 00:00:00
Title: Vykonávacie nariadenie Komisie (EÚ) 2016/2222 z 5. decembra 2016, ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku

10.12.2016   
            
            
               SK
            
            
               Úradný vestník Európskej únie
            
            
               L 336/17
            
         VYKONÁVACIE NARIADENIE KOMISIE (EÚ) 2016/2222
   z 5. decembra 2016,
   ktorým sa mení príloha I k nariadeniu Rady (EHS) č. 2658/87 o colnej a štatistickej nomenklatúre a o Spoločnom colnom sadzobníku
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (EHS) č. 2658/87 z 23. júla 1987 o colnej a štatistickej nomenklatúre a o Spoločnom colnom sadzobníku (1), a najmä na jeho článok 9 ods. 1 písm. e),
   keďže:
   
               (1)
            
            
               Nariadením (EHS) č. 2658/87 sa stanovila nomenklatúra tovaru (ďalej len „kombinovaná nomenklatúra“), ktorá je uvedená v prílohe I k uvedenému nariadeniu.
            
         
               (2)
            
            
               Do podpoložky kombinovanej nomenklatúry 9505 10 patria vianočné výrobky.
            
         
               (3)
            
            
               Určité usmernenie k interpretácii termínu „vianočné výrobky“ je poskytnuté vo vysvetlivkách k harmonizovanému systému k položke 9505 v písm. A bodoch 1 a 2. Naďalej však existujú rozdielne názory na rozsah výrobkov, ktoré patria do podpoložky 9505 10.
            
         
               (4)
            
            
               V záujme právnej istoty by sa rozsah podpoložky 9505 10 mal teda vyjasniť tak, že sa tradičné vianočné výrobky uvedené vo vysvetlivkách k harmonizovanému systému k položke 9505 písm. A bodoch 1 a 2 odlíšia od štýlových výrobkov, ktoré sa používajú všeobecnejšie ako dekorácia počas zimného obdobia.
            
         
               (5)
            
            
               Na zabezpečenie jednotnej interpretácie podpoložky 9505 10 v celej Únii je preto nevyhnutné vložiť do 95. kapitoly kombinovanej nomenklatúry doplnkovú poznámku.
            
         
               (6)
            
            
               Príloha I k nariadeniu (EHS) č. 2658/87 by sa preto mala zodpovedajúcim spôsobom zmeniť.
            
         
               (7)
            
            
               Opatrenia stanovené v tomto nariadení sú v súlade so stanoviskom Výboru pre colný kódex,
            
         PRIJALA TOTO NARIADENIE:
   Článok 1
   V 95. kapitole druhej časti kombinovanej nomenklatúry uvedenej v prílohe I k nariadeniu (EHS) č. 2658/87 sa vkladá táto doplnková poznámka 1:
   
      
                  „1.
               
               
                  Do podpoložky 9505 10 patria:
                  
                              a)
                           
                           
                              výrobky, ktoré sú všeobecne rozpoznateľné ako tradičné výrobky používané počas vianočných sviatkov a ktoré sú výhradne vyrobené a navrhnuté ako vianočné výrobky.
                              Ide o tieto výrobky:
                              
                                          1.
                                       
                                       
                                          výrobky súvisiace s narodením Krista (t. j. výrobky pre tradičné vianočné jasličky), ako sú betlehemské figúrky, betlehemské zvieratá, betlehemské hviezdy, traja králi a betlehemy;
                                       
                                    
                                          2.
                                       
                                       
                                          výrobky rozpoznateľné na používanie počas vianočných sviatkov z dôvodu dlhoročných národných tradícií, ako sú:
                                          
                                                      —
                                                   
                                                   
                                                      umelé vianočné stromčeky,
                                                   
                                                
                                                      —
                                                   
                                                   
                                                      vianočné pančuchy,
                                                   
                                                
                                                      —
                                                   
                                                   
                                                      imitácia vianočných polien v krbe,
                                                   
                                                
                                                      —
                                                   
                                                   
                                                      vianočné prskavky,
                                                   
                                                
                                                      —
                                                   
                                                   
                                                      dedovia Mrázovia, tiež so saňami,
                                                   
                                                
                                                      —
                                                   
                                                   
                                                      vianoční anjeli.
                                                   
                                                
                                    Do tejto podpoložky nepatria výrobky pre zimné obdobie, ktoré sú vhodné na všeobecnejšie použitie ako dekorácia počas uvedeného obdobia, pretože ich objektívne charakteristické vlastnosti naznačujú, že nie sú používané výhradne pre vianočné sviatky, ale najmä ako dekorácia počas zimného obdobia, ako sú cencúle, snehové vločky, hviezdy, soby, červienky, snehuliaci a iné scenérie zimného obdobia bez ohľadu na to, či ich farby alebo vzhľad atď. naznačujú spojenie s Vianocami.
                           
                        
                              b)
                           
                           
                              dekoratívne výrobky pre vianočné stromčeky.
                              Ide o výrobky určené na zavesenie na vianočný stromček (t. j. ľahké výrobky zo všeobecne netrvanlivého materiálu určené na dekoráciu vianočného stromčeka). Výrobky musia mať spojenie s Vianocami.“
                           
                        
            
   Článok 2
   Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      Toto nariadenie je záväzné v celom rozsahu a priamo uplatniteľné vo všetkých členských štátoch.
      V Bruseli 5. decembra 2016
      
         
            Za Komisiu
         
         Stephen QUEST
         
            generálny riaditeľ
         
         
            Generálne riaditeľstvo pre dane a colnú úniu
         
      
   
   
      (1)  Ú. v. ES L 256, 7.9.1987, s. 1.